Ўзбекистон Республикаси Спорт вазирлиги томонидан амалга оширилаётган ишлар таҳлилига бағишланган 
БРИФИНГ

Ассалому алайкум ҳурматли юртдошлар!

Бугунги брифингда Давлатимиз раҳбари ташаббусларига мувофиқ спорт соҳасини ривожлантириш борасида амалга оширилаётган ислоҳотлар натижалари, жорий йилнинг ўтган 9 ойи давомида бу борада амалга оширилган ишлар, нуфузли халқаро спорт мусобақаларида мамлакатимиз спортчилари қўлга киритаётган ютуқлар хусусида маълумот берамиз.
Хусусан, Спорт вазирлиги томонидан оммавий спортни ривожлантириш йўналишида мавсум бошидан буён оммавий спорт мусобақалари орқали 11,2 млн нафардан ортиқ аҳоли қамраб олинди. Жумладан, “Беш ташаббус олимпиадаси” доирасида маҳалла ёшлари ўртасида спортнинг 14 та тури бўйича ўтказилаётган мусобақаларда 4,9 млн нафардан ортиқ ёш иштирок этди.
Оммавий спорт мусобақаларини ташкил этиш учун ҳар 5 та маҳаллага биттадан жами 1 700 нафар тренер-селекционер бириктирилди. 8 992 та маҳаллага 4 турдаги спорт инвентарлари етказиб берилди.
Умумтаълим мактаблари ва соғлиқни сақлаш тизими ходимлари ўртасида спортнинг 5 та тури бўйича ўтказилган мусобақаларга 480 минг нафардан ортиқ ходим жалб этилди;
“Янги Ўзбекистон Талабалари Олимпиадаси” 7 та спорт тури бўйича уч босқичда ташкил этилди ва 155 минг нафардан ортиқ талабалар қамраб олинди. 
Оила ва хотин-қизлар қўмитаси билан ҳамкорликда спортнинг 4 та тури бўйича 3 босқичли “Аёллар спорт олимпиадаси” ташкил этилиб, 150 минг нафар хотин-қиз қамраб олинди.
	Ҳудудларда ўтказилган 4,2 мингта оммавий спорт тадбирига 486 минг нафардан ортиқ, 2,4 мингта юриш ва югуриш марафонига 1,1 млн нафардан ортиқ аҳоли жалб этилди;
	Мусобақаларнинг ғолиб ва совриндорлари ҳамда ташкилотчиларини рағбатлантириш учун туман ва шаҳар босқичларига 180 мингта спорт формалари ҳамда ҳудудий босқичлар иштирокчиларига 22 мингта спорт экипировкаси етказиб берилди.
	Жорий йил якунига қадар оммавий спорт мусобақалари орқали 17 млн нафар аҳолини қамраб олиш режалаштирилган.
Аҳолининг жисмоний тайёргарлигини баҳолаш йўналишида республика бўйича 7–29 ёшдаги 4,65 млн нафар ўқувчи ва талаба ихтиёрий ва махсус талаблар бўйича электрон рўйхатдан ўтиб, уларнинг 4,29 млн нафари ёки 92 фоизидан спорт синовлари қабул қилинди;
Махсус талаблар бўйича ғолиб ва совриндор бўлган 2 469 нафар ўқувчи ва талаба I, II ва III даражали “Жисмоний тайёргарлик даражаси” кўкрак нишонлари ва гувоҳномалари, ихтиёрий талаблар бўйича энг юқори натижа кўрсатган 4 281 нафари спорт формалари билан тақдирланди;
Спорт инфратузилмасини ва давлат-хусусий шерикликни кенгайтириш йўналишида ҳам тизим ишлар амалга оширилмоқда. 
Ўзбекистон Республикаси Президентининг 2022 йил 11 апрелдаги ПҚ–201-сон ва 2023 йил 28 июлдаги ПҚ–245-сон қарорларига асосан жорий йил давомида “Беш ташаббус олимпиадаси”нинг 2025 йилги мавсуми ғолиб ва совриндорлари, “Ташаббус.спорт” лойиҳасининг 2-мавсуми натижаларига кўра ғолиб деб топилган маҳаллалар ҳамда спорт инфратузилмаси мавжуд бўлмаган маҳаллалар ҳудудида 398 та спорт майдончалари қуриш режалаштирилган бўлиб, ҳозирда 216 та спорт майдончалари фойдаланишга топширилди ва 151 та маҳаллада қурилиш ишлари давом этмоқда.
Ўзбекистон Республикаси Давлат мустақиллигининг 35 йиллиги байрами арафасида жами 35 та спорт объектларида қурилиш-таъмирлаш ишлари якунланиб, фойдаланишга топширилди.
	“Ташаббусли бюджет” дастурининг 1-2-мавсумлари доирасида спортга оид 140 млрд сўмлик, 91 та лойиҳа амалга оширилмоқда. Жорий йилда умумий қиймати 44,8 млрд сўмлик 21 та давлат-хусусий шериклик битими имзоланиб, реестрга киритилди. Йил якунига қадар яна 78 млрд сўмлик 17 та давлат-хусусий шериклик лойиҳасини амалга ошириш кутилмоқда.
Спорт таълимини ва иқтидорли ёшларни селекция қилиш борасида ҳам тизимли ишлар амалга оширилмоқда.
Спорт билан доимий шуғулланувчилар сони 570 516 нафарга етказилди. Спорт секцияларига 20 643 нафар иқтидорли ёш қўшимча қабул қилинди
Ушбу давр мобайнида 13 647 нафар разрядли ва унвонли спортчи тайёрланди. 
Олимпия ва комплекс мусобақалар дастурига киритилган спорт турлари бўйича спортчиларимиз халқаро ҳамда комплекс мусобақаларда 1 261 та медаль, жумладан, 420 та олтин, 373 та кумуш ва 468 та бронза медалини қўлга киритди.
Самарқанд шаҳрида ўтказилган 46-Бутунжаҳон шахмат олимпиадасида Ўзбекистон эркаклар терма жамоаси 1-ўринни эгаллади ва иккинчи марта Олимпиада чемпиони бўлди. 
Японияда ўтказилган Аичи–Нагоя Осиё ўйинларида Ўзбекистон делегацияси 70 та медаль, жумладан, 21 та олтин, 25 та кумуш ва 24 та бронза медали билан умумжамоа ҳисобида 5-ўринни эгаллади.
Давлатимиз раҳбари Японияда бўлиб ўтган XX ёзги Осиё ўйинларида иштирок этган Ўзбекистон спорт делегацияси аъзоларига ўз табрикларини йўлладилар. 
Ушбу мусобақаларда енгил атлетикачимиз Суҳроб Хўжаев босқон улоқтириш йўналишида Осиё ўйинларининг олтин медалини қўлга киритган биринчи ўзбек спортчиси бўлди.
Оғир атлетикачимиз Акбар Жўраев 197 килограмм натижа билан жаҳон ва қитъа рекордини янгилашга эришди. Владимир Свечников  Ўзбекистонга ўқ отиш бўйича Осиё ўйинларининг илк олтин медалини туҳфа қилди. Ушбу нуфузли мусобақада миллий курашимиз вакиллари ҳам 4 та олтин медални қўлга киритди. 
Енгил атлетикачимиз Шарифа Давронова, боксчимиз Абдумалик Халоков икки карра, бадиий гимнастикачимиз Тахмина Икромова уч карра Осиё ўйинлари чемпиони бўлди ва қитъада тенгсиз эканини исботлади.
[bookmark: _GoBack]Ўзбекистон Республикаси Президенти Шавкат Мирзиёевнинг 2024 йил           4-ноябрдаги «Сув спорти турларини ривожлантириш чора-тадбирлари тўғрисида»ги ПҚ-382-сон қарорида белгиланган вазифалар ижросини таъминлаш, мамлакатимизда сузиш спортини янада оммалаштириш, спортчиларнинг маҳоратини ошириш ҳамда халқаро спорт ҳамкорлигини мустаҳкамлаш мақсадида айни кунларда Олимпия шаҳарчасида юртимизда илк маротаба сузиш бўйича Жаҳон кубоги босқичи ўтказилмоқда.
Ўзбекистон Республикаси Президентининг 2025 йил 8-июлдаги “2028 йил Лос-Анжелес шаҳрида (АҚШ) бўлиб ўтадиган XXXIV ёзги Олимпия ва XVIII Паралимпия ўйинларига Ўзбекистон спортчиларини комплекс тайёрлаш тўғрисида”ги 221-сон қарорига мувофиқ  2025 йилдан буён “Янги Ўзбекистон Олимпия чўққилари” спорт мусобақаларининг 1,2 босқичлари ҳудудларда ва унинг республика финал босқичи ҳар йили Олимпия шаҳарчасида “Президент Олимпиадаси” сифатида ўтказилиб келинмоқда. 
Жорий йилда ушбу мусобақаларнинг 1-босқичи туман ҳокими олимпиадаси 13 та спорт тури бўйича ўтказилиб, 324 минг нафар спортчилар иштирок этди. 
Мусобақаларнинг 2-босқичида 19 та спорт тури бўйича иштирок этган жами 42 994 нафар спортчилар орасидан  3 753 нафар ёшлар  ғолибликни қўлга киритиб, жорий йилнинг октябрь ойида ўтказилиши режалаштирилган Президент олимпиадасида иштирок этиш бўйича  йўлланмани қўлга киритди.
Мамлакатимизда иқтидорли ёш спортчиларни аниқлаш ва уларни нуфузли халқаро мусобақаларга пухта тайёрлаш борасида амалга оширилаётган тизимли ишлар 2028 йилда Лос-Анжелесда ўтадиган Олимпия ўйинлари ҳамда 2029 йилда Тошкент шаҳрида ёшлар ўртасидаги ёзги Осиё ва Параосиё ўйинлари учун мустаҳкам замин бўлиб хизмат қилади. 
 
Эътиборингиз учун раҳмат.
